CELEX: 52021PC0165
Language: et
Date: 2021-03-29
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2020/1351, millega antakse Läti Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras

EUROOPA KOMISJON
            Brüssel,29.3.2021
            COM(2021) 165 final
            2021/0088(NLE)
            Ettepanek:
            NÕUKOGU RAKENDUSOTSUS, 
            millega muudetakse rakendusotsust (EL) 2020/1351, millega antakse Läti Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
                  
            
            
               Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.
            
            
               25. septembril 2020 andis nõukogu Lätile rahalist abi, et täiendada tema riiklikke jõupingutusi, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele.
            
            
               11. märtsil 2021 esitas Läti uue taotluse TERA määruse alusel liidu finantsabi saamiseks. 
            
            
               Kooskõlas TERA määruse artikli 6 lõikega 2 konsulteeris komisjon Läti ametiasutustega, veendumaks, et Läti tööturu- ja tervisemeetmetega otseselt seotud tegelikud ja kavandatud kulutused on COVID-19 pandeemia tõttu järsult ja oluliselt suurenenud. Kasvanud kulutused, mille jaoks täiendavat finantsabi taotletakse, on seotud järgmiste uute ja olemasolevate meetmetega, millele on osutatud nõukogu rakendusotsuses (EL) 2020/1351:
            
            
               (a)olemasolevat töötajatele töökatkestushüvitise maksmise ja töötajatele laste eest lisatasu maksmise kava pikendatakse perioodiks 9. novembrist 2020 kuni 30. juunini 2021. Kava alusel makstakse sundpuhkusel olevatele töötajatele või füüsilisest isikust ettevõtjatele hüvitist 50 % või 70 % nende palgast või sissetulekust, olenevalt nende kohta kehtivast maksustamiskorrast. Toetuse miinimumsummaks on määratud 500 eurot ja maksimumsummaks 1 000 eurot töötaja kohta kalendrikuus. Kava kohaldatakse ettevõtete, füüsilisest isikust ettevõtjate ja litsentsitasu maksjate suhtes, kelle sissetulek majandustegevusest on kahanenud keskmiselt vähemalt 20 % võrreldes 2020. aasta augustist oktoobrini kestnud perioodiga. Laste eest makstava lisatasuga tagatakse täiendav toetus nendele sundpuhkusel olevatele töötajatele, kellel on ülalpeetavaid lapsi. Lisatasu summa on 50 eurot lapse kohta kuus;
            
            
               (b)olemasoleva palgatoetuste kava alusel kõigile mõjutatud ettevõtetele toetuse maksmist pikendatakse perioodiks 9. novembrist 2020 kuni 30. juunini 2021. Toetus on kättesaadav tööandjatele, kelle tulud mis tahes majandustegevusest on kahanenud vähemalt 20 %. Kava alusel makstav summa on kuni 50 % keskmisest kuu brutopalgast, kuid mitte üle 500 euro kalendrikuus. Toetusesaajast tööandjad on kohustatud säilitama hüvitist saavate töötajate töökohad ja lisama palgahüvitisele summa, mis annaks kokku täieliku tavapalga; 
            
            
               (c)uus meede, mis hõlmab haigushüvitisi vanematele ja hooldajatele, tagab toetuse töötajatele, kes ei saa teha kaugtööd ning kes peavad hoolitsema kuni kümne aasta vanuste laste eest või puuetega inimeste eest, kui koolid ja päevakeskused on COVID-19 leviku tõttu suletud. Hüvitise summa on kuni 60 % hüvitise saaja viimase 12 kuu keskmisest palgast. Hüvitise saaja tööandja peab tõendama, et kaugtöö tegemine pole võimalik, ning kool või omavalitsusasutus peab kinnitama, et kool on suletud ja päevakeskuse teenused pole kättesaadavad;
            
            
               (d)olemasolevate COVID-19ga seotud haigushüvitiste maksmist pikendatakse perioodiks 16. novembrist 2020 kuni 30. juunini 2021. Valitsus maksab täies ulatuses haiguspuhkusehüvitised inimestele, kes pidid töölt puuduma kohustusliku eneseisolatsiooni või karantiini tõttu; tavaliselt maksab osa haigushüvitisest tööandja; 
            
            
               (e)olemasolevad tervishoiukulutused isikukaitsevahenditele ja muudele meditsiinitarvetele, et tagada avaliku sektori töötajate, eelkõige tervishoiutöötajate tervis ja ohutus;
            
            
               (f)uus meede, mis hõlmab lisatasude maksmist arstidele ja teistele meditsiinitöötajatele, kes tegelevad COVID-19 kriisiga, et premeerida neid suurema riski ja töökoormuse tingimustes tehtava töö eest. Need kuupalgast 20–100 % moodustavad lisatasud ületavad avaliku sektori töötajatele lubatud maksimaalseid lisatasusid.
            
            
               Läti on esitanud komisjonile asjakohase teabe. 
            
            
               Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Lätile TERA määruse alusel finantsabi, et toetada eespool nimetatud meetmete rakendamist. 
            
            
               Tervisemeetmetele kuluv summa on vastavalt Läti 11. märtsil 2021 esitatud taotlusele 22 304 365 eurot.
            
            
               •Kooskõla poliitikavaldkonnas praegu kehtivate õigusnormidega
            
            
               Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.
            
         
         
            
               Ettepanek lisandub teisele liidu õigusaktile, mille alusel toetatakse liikmesriike hädaolukordades, nimelt nõukogu 11. novembri 2002. aasta määrusele (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ulatuslikele rahvatervise hädaolukordadele ja määrates kindlaks konkreetsed rahastamiskõlblikud meetmed. 
            
            
               •Kooskõla liidu muude tegevuspõhimõtetega
            
            
               Ettepanek on üks paljudest meetmetest, mis on välja töötatud praegusele COVID-19 pandeemiale reageerimiseks (näiteks koroonaviirusele reageerimise investeerimisalgatus), ning see täiendab muid tööhõivet toetavaid vahendeid, nagu Euroopa Sotsiaalfond ja Euroopa Strateegiliste Investeeringute Fond (EFSI) / InvestEU fond. Praeguse COVID-19 puhangu ajal liikmesriikide toetamiseks laenude võtmist ja andmist käsitlev ettepanek toimib eelkõige teise kaitseliinina, mille kaudu rahastatakse lühendatud tööaja kavasid ja samalaadseid meetmeid, aidates säilitada töökohti ning kaitstes seega töötajaid ja füüsilisest isikust ettevõtjaid töötuseriski eest. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käesoleva ettepaneku õiguslik alus on nõukogu määrus (EL) 2020/672. 
            
            
               •Subsidiaarsus (ainupädevusse mittekuuluva valdkonna puhul) 
            
            
               Ettepanek on vastus liikmesriigi taotlusele ja sellega näidatakse Euroopa solidaarsust, andes COVID-19 puhangust mõjutatud liikmesriigile ajutiste laenudena liidu finantsabi. Selline finantsabi toimib teise kaitseliinina ja sellega toetatakse ajutiselt valitsemissektori kulutuste suurendamist seoses lühendatud tööaja kavade ja muude samalaadsete meetmetega, et aidata riigil kaitsta töökohti ning seega kaitsta töötajaid ja füüsilisest isikust ettevõtjaid töötuseriski ja sissetuleku kaotuse eest.
            
            
               Toetus aitab kriisist mõjutatud inimesi ning leevendab praeguse COVID-19 kriisi otsest ühiskondlikku ja majanduslikku mõju. 
            
            
               •Proportsionaalsus
            
            
               Ettepanek on proportsionaalsuse põhimõttega kooskõlas. See ei lähe kaugemale sellest, mis on vajalik ettepaneku eesmärkide saavutamiseks. 
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Kuna ettepanek tuli koostada kiiresti, et nõukogu saaks selle õigel ajal vastu võtta, ei olnud võimalik sidusrühmadega konsulteerida.
            
            
               •Mõjuhinnang
            
            
               Kuna ettepanek on kiireloomuline, siis mõju ei hinnatud.
            
            
               4.MÕJU EELARVELE
            
            
               Komisjonil peaks olema õigus võtta finantsturgudelt laenu, et laenata seda edasi liikmesriigile, kes taotleb finantsabi TERA rahastamisvahendist. 
            
            
               Lisaks liikmesriikide garantiidele hõlmab raamistik muid kaitsemeetmeid, et tagada kava rahaline usaldusväärsus:
            
            
               ·range ja konservatiivne finantsjuhtimine;
            
         
         
            
               ·sellise laenuportfelli loomine, mis piirab kontsentratsiooniriski, iga-aastast riskipositsiooni ja ülemäärast riskipositsiooni üksikute liikmesriikide suhtes, tagades samal ajal piisavad vahendid kõige enam abi vajavatele liikmesriikidele, ning
            
            
               ·võla pikendamise võimalused.
            
            
               2021/0088 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2020/1351, millega antakse Läti Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 19. mai 2020. aasta määrust (EL) 2020/672, millega luuakse COVID-19 puhanguga kaasnenud eriolukorras töötuseriski leevendamiseks pakutava ajutise toetuse Euroopa rahastu (TERA)
                  1
               , eriti selle artikli 6 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Läti 7. augustil 2020 esitatud taotluse alusel andis nõukogu 25. septembril 2020 Lätile finantsabi laenuna, mille maksimaalne summa on 192 700 000 eurot ja maksimaalne keskmine tagasimaksetähtaeg 15 aastat, et täiendada tema riiklikke jõupingutusi, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele. 
            
            
               (2)Laenu võtmise eesmärk oli rahastada Läti vastuvõetud lühendatud tööaja kavasid, samalaadseid meetmeid ja tervisemeetmeid, nagu on osutatud nõukogu rakendusotsuses (EL) 2020/1351
                  2
               . 
            
            
               (3)Oluline osa Läti tööjõust on jätkuvalt COVID-19 puhangu tõttu halvatud. See on kaasa toonud Läti avaliku sektori kulutuste järsu ja olulise suurenemise seoses uute meetmetega, nimelt haigushüvitiste maksmisega vanematele ja hooldajatele ning lisatasude maksmisega arstidele ja teistele meditsiinitöötajatele, kes tegelevad COVID-19 kriisiga, ning meetmetega, millele on osutatud rakendusotsuse (EL) 2020/1351 artikli 3 punktides a, c, d, f ja g. 
            
            
               (4)COVID-19 puhang ja erakorralised meetmed, mida Läti on võtnud 2020. ja 2021. aastal, et ohjeldada puhangut ning leevendada selle sotsiaal-majanduslikke ja tervisega seotud tagajärgi, on avaldanud ja avaldavad endiselt ränka mõju riigi rahandusele. Komisjoni 2020. aasta sügisprognoosis eeldati, et Läti valitsemissektori eelarvepuudujääk ja võlg on 2020. aasta lõpus vastavalt 7,4 % ja 47,5 % sisemajanduse koguproduktist (SKP). Prognoosi kohaselt väheneb Läti valitsemissektori eelarvepuudujääk 2021. aastal 3,5 %-le ja võlg 45,9 %-le SKPst. Komisjoni 2021. aasta talvise vaheprognoosi järgi peaks Läti reaalne SKP kasvama 2021. aastal 3,5 %.
            
            
               (5)11. märtsil 2021 taotles Läti liidult lisafinantsabi summas 112 500 000 eurot, et täiendada jätkuvalt 2020. ja 2021. aastal võetud riiklikke meetmeid, leevendamaks COVID-19 puhangu mõju ja selle sotsiaal-majanduslikke tagajärgi töötajatele ja füüsilisest isikust ettevõtjatele. Eelkõige puudutab see põhjendustes 6–8 osutatud meetmeid. 
            
            
               (6)Valitsuse määrusega nr 709 (vastu võetud 24. novembril 2020 ja muudetud 12. jaanuaril 2021), mis käsitleb maksumaksjatele töökatkestushüvitise maksmist COVID-19 kriisi tingimustes tegevuse jätkamise võimaldamiseks,
                  3
                pikendati ning muudeti töötajatele töökatkestuse hüvitamise kava, millele on osutatud rakendusotsuse (EL) 2020/1351 artikli 3 punktis a. Kava kohaldatakse ettevõtete, füüsilisest isikust ettevõtjate ja litsentsitasu maksjate suhtes, kelle sissetulek majandustegevusest on kahanenud keskmiselt vähemalt 20 % võrreldes 2020. aasta augustist oktoobrini kestnud perioodiga. Kava alusel makstakse sundpuhkusel olevatele töötajatele või füüsilisest isikust ettevõtjatele hüvitist 50 % või 70 % nende palgast või sissetulekust, olenevalt nende kohta kehtivast maksustamiskorrast. Toetuse miinimumsummaks on määratud 500 eurot ja maksimumsummaks 1 000 eurot töötaja kohta kalendrikuus.
            
            
               
                     4
                  
                     5
                  Töökatkestuse hüvitamise kava täiendamiseks on ette nähtud laste eest töötajatele makstav lisatasu, millele on osutatud rakendusotsuse (EL) 2020/1351 artikli 3 punktis c. Lisatasu 50 eurot kuus lapse kohta tagab täiendava toetuse sundpuhkusel olevatele töötajatele, kellel on õigus saada ülalpeetavate eest antavat füüsilise isiku tulumaksu vabastust. Toetusmeetmed on kehtestatud valitsuse korraldusega nr 706, mis käsitleb rahaliste vahendite eraldamist riigieelarve programmist „Rahalised vahendid riiklikeks hädaolukordadeks“, ning valitsuse korraldusega nr 15, mis käsitleb rahaliste vahendite eraldamist riigieelarve programmist „Ettenägematute kulude reserv“. Meedet võib pidada määruses (EL) 2020/672 osutatud lühendatud tööaja kavadega samalaadseks, kuna sellega antakse töötajatele ja füüsilisest isikust ettevõtjatele sissetulekutoetust, mis aitab katta lastehoiukulusid koolide sulgemise perioodil ning seega võimaldab vanematel töötamist jätkata, hoides ära töösuhte ohtu sattumise. 
            
            
               (7)Palgatoetuste kavaga tagatakse toetus tööandjatele, kelle tulud mis tahes majandustegevusest kahanevad vähemalt 20 %. Kava alusel makstav summa on kuni 50 % keskmisest kuu brutopalgast, kuid mitte üle 500 euro kalendrikuus. Toetusesaajast tööandjad on kohustatud säilitama hüvitist saavate töötajate töökohad ja lisama palgahüvitisele summa, mis annaks kokku täieliku tavapalga. Kava on kehtestatud valitsuse määrusega nr 675, mis käsitleb maksumaksjatele abi andmist COVID-19 kriisi tingimustes tegevuse jätkamise võimaldamiseks,
                  6
                ja valitsuse korraldusega nr 128, mis käsitleb rahaliste vahendite eraldamist riigieelarve programmist „Rahalised vahendid ettenägematuteks sündmusteks“
                  7
               . Meetmega pikendatakse turismi- ja eksporditööstuse palgatoetuste kava, millele on osutatud rakendusotsuse (EL) 2020/1351 artikli 3 punktis d, ning selle kohaldamisala laiendatakse kõigile abikõlblikele tööandjatele.
            
            
               (8)Haigushüvitiste maksmine vanematele ja hooldajatele tagab toetuse töötajatele, kes ei saa teha kaugtööd ning kes peavad hoolitsema kuni kümne aasta vanuste laste eest või puuetega inimeste eest, kui koolid ja päevakeskused on COVID-19 leviku tõttu suletud. Meedet võib pidada sarnaseks määruses (EL) 2020/672 osutatud lühendatud tööaja kavadega, kuna see võimaldab vanematel ja hooldajatel saada sissetulekutoetust ning aitab säilitada tööhõivet, hoides ära olukorra, kus vanemad ja hooldajad peavad töösuhte lõpetama, et hoolitseda oma laste või puuetega inimeste eest ajal, mil koolid või päevakeskused on suletud. Haigushüvitised on ette nähtud 27. novembri 2020. aasta seaduse „Rasedus- ja sünnituspuhkuse ning tervisekindlustus“ muudatusega
                  8
               . 
            
         
         
            
                (9)Lisaks pikendas Läti veelgi ja kehtestas täiendavalt hulga tervisemeetmeid COVID-19 puhanguga tegelemiseks. Eelkõige puudutab see põhjendustes 10–12 osutatud meetmeid. 
            
            
               (10)13. novembri 2020. aasta seaduse „Rasedus- ja sünnituspuhkuse ning tervisekindlustus“ muudatusega pikendati rakendusotsuse (EL) 2020/1351 artikli 3 punktis g osutatud COVID-19ga seotud haigushüvitiste maksmise perioodi kuni 30. juunini 2021
                  9
               . Meetmetega tagatakse riiklikud haigushüvitised inimestele, kes pidid töölt puuduma kohustusliku eneseisolatsiooni või karantiini tõttu; tavaliselt maksab osa haigushüvitisest tööandja.
            
            
               (11)Täiendav toetus isikukaitsevahenditele tehtavate tervishoiukulutuste katmiseks, nagu on osutatud rakendusotsuse (EL) 2020/1351 artikli 3 punktis f. Kulutused tehti juba 2020. aastal, sealhulgas need, mis kehtestati valitsuse korraldusega nr 380, mis käsitleb rahaliste vahendite eraldamist riigieelarve programmist „Rahalised vahendid hädaolukordadeks“
                  10
               .
            
            
               (12)Arstidele ja teistele meditsiinitöötajatele, kes tegelevad COVID-19 kriisiga, makstakse lisatasusid 20–100 % kuupalgast, et premeerida neid suurema riski ja töökoormuse tingimustes tehtava töö eest, nagu on ette nähtud valitsuse korraldustega nr 137 ja 656, milles käsitletakse rahaliste vahendite eraldamist riigieelarve programmist „Rahalised vahendid ettenägematuteks sündmusteks“,
                  11
                valitsuse korraldusega nr 743, millega muudetakse valitsuse 6. novembri 2020. aasta korraldust nr 655, milles käsitletakse eriolukorra väljakuulutamist,
                  12
                ning valitsuse 21. jaanuari 2021. aasta korraldusega nr 37, milles käsitletakse rahaliste vahendite eraldamist riigieelarve programmist „Rahalised vahendid ettenägematuteks sündmusteks“
                  13
               . Neid lisatasusid makstakse lisaks maksimaalsele lisatasule, mis on sätestatud riigi- ja kohalike omavalitsuste asutuste ametnike ja töötajate töötasude seaduses. Meede toetab tööhõivet, tagades töötajate terviseohutuse ja oluliste avalike teenuste toimepidevuse. 
            
            
               (13)Läti vastab määruse (EL) 2020/672 artiklis 3 sätestatud finantsabi taotlemise tingimustele. Läti on esitanud komisjonile asjakohased tõendid selle kohta, et avaliku sektori tegelikud ja kavandatud kulutused on alates 1. veebruarist 2020 suurenenud 405 297 901 euro võrra riiklike meetmete tõttu, mis on võetud COVID-19 puhangu sotsiaal-majandusliku mõju leevendamiseks. See on järsk ja oluline suurenemine, sest see on seotud nii uue meetmega kui ka selliste olemasolevate meetmete pikendamisega, mis on otseselt seotud lühendatud tööaja kavade ja muude samalaadsete meetmetega, millega on hõlmatud oluline osa Läti ettevõtjatest ja tööjõust. Läti kavatseb avaliku sektori suurenenud kulutusi rahastada 100 097 901 euro ulatuses oma vahenditest.
            
            
               (14)Komisjon on määruse (EL) 2020/672 artikli 6 kohaselt Lätiga konsulteerinud ning veendunud, et avaliku sektori tegelikud ja kavandatud kulud on järsult ja oluliselt suurenenud otseselt seoses COVID-19 puhangu tõttu rakendatud lühendatud tööaja kavade ja muude samalaadsete meetmete ning asjakohaste tervisemeetmetega, millele 11. märtsi 2021. aasta taotluses osutati. 
            
            
               (15)Läti 11. märtsil 2021 esitatud taotluse kohaste ja põhjendustes 10–12 osutatud tervisemeetmete summa on 22 304 365 eurot. 
            
            
               (16)Seetõttu tuleks Lätile anda finantsabi COVID-19 puhangust põhjustatud tõsiste majandushäirete sotsiaal-majanduslike tagajärgedega tegelemiseks. Komisjon peaks tegema otsused osamaksete ja osade lõpptähtaegade, suuruse ja väljamaksmise kohta tihedas koostöös riiklike ametiasutustega. 
            
            
               (17)Läti ja komisjon peaksid võtma käesolevat otsust arvesse määruse (EL) 2020/672 artikli 8 lõikes 2 osutatud laenulepingus. 
            
            
               (18)Käesolev otsus ei tohiks piirata ühegi sellise menetluse tulemust, mis võidakse algatada seoses siseturu toimimise moonutamisega, eelkõige aluslepingu artiklite 107 ja 108 alusel. See ei vabasta liikmesriike aluslepingu artikli 108 kohasest kohustusest teavitada komisjoni võimalikest riigiabi juhtudest.
            
            
               (19)Läti peaks komisjoni korrapäraselt teavitama kavandatud avaliku sektori kulutuste tegemisest, et komisjon saaks hinnata, millises ulatuses on Läti neid kulutusi teinud.
            
            
               (20)Finantsabi andmise otsuse tegemisel on arvesse võetud Läti olemasolevaid ja eeldatavaid vajadusi ning määruse (EL) 2020/672 kohaseid finantsabi taotlusi, mille teised liikmesriigid on juba esitanud või kavatsevad esitada, kohaldades sealjuures võrdse kohtlemise, solidaarsuse, proportsionaalsuse ja läbipaistvuse põhimõtteid, 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Nõukogu rakendusotsust (EL) 2020/1351 muudetakse järgmiselt. 
            
            
            
               (1)Artiklit 2 muudetakse järgmiselt:
            
            
               (a)lõige 1 asendatakse järgmisega: 
            
            
               „1. Liit annab Lätile laenu kuni 305 200 000 eurot. Laenu maksimaalne keskmine tagasimaksetähtaeg on 15 aastat.“;
            
            
               (b)lõige 4 asendatakse järgmisega: 
            
         
         
            
               „4. Esimene osamakse tehakse määruse (EL) 2020/672 artikli 8 lõikes 2 sätestatud laenulepingu jõustumisel. Kõik edasised osamaksed tehakse vastavalt kõnealuse laenulepingu tingimustele, või kui see on asjakohane, siis viimase addendum’i jõustumisel või vastavalt Läti ja komisjoni vahel sõlmitud muudetud laenulepingule.“
            
            
            
               (2)Artikkel 3 asendatakse järgmisega: 
            
            
               „Artikkel 3
            
            
               Läti võib rahastada järgmisi meetmeid:
            
            
               (a)töötajatele töökatkestuse hüvitamise kava, nagu on ette nähtud valitsuse määrusega nr 179 (vastu võetud 31. märtsil 2020), mis käsitleb COVID-19 levikust mõjutatud füüsilisest isikust ettevõtjate töökatkestushüvitisi, ning valitsuse määrusega nr 165 (vastu võetud 26. märtsil 2020), mis käsitleb COVID-19 põhjustatud kriisist mõjutatud tööandjaid, kellel on õigus saada töökatkestushüvitist, ja maksude hilinenud maksete osamaksetena tasumist või nende tähtaja pikendamist kuni kolmeks aastaks (pikendatud kujul);
            
            
               (b)tööseisakuhüvitis, nagu on ette nähtud valitsuse määruse nr 236 alusel, mis käsitleb COVID-19 levikust mõjutatud töötajate või füüsilisest isikust ettevõtjate töökatkestushüvitisi; 
            
            
               (c)laste eest töötajatele makstav lisatasu, mis on ette nähtud valitsuse korraldusega nr 178, mis käsitleb rahaliste vahendite eraldamist riigieelarve programmist „Rahalised vahendid riiklikeks hädaolukordadeks“ (pikendatud kujul);
            
            
               (d)turismi- ja eksporditööstuse palgatoetuste kava, nagu on ette nähtud teabearuandes, mis käsitleb COVID-19 kriisist ülesaamiseks ja majanduse taastamiseks võetavaid meetmeid (pikendatud kujul);
            
            
               (e)palgatoetuse maksed meditsiinitöötajatele ja kultuuritööstuse töötajatele, nagu on ette nähtud seadusega, mis käsitleb meetmeid, millega ennetatakse ja leevendatakse COVID-19 levikust tulenevat ohtu ja selle võimalikke tagajärgi riigile, seadusega, mis käsitleb COVID-19 levikust tulenevate tagajärgede leevendamist, ning valitsuse korraldusega nr 303, mis käsitleb rahaliste vahendite eraldamist riigieelarve programmist „Ettenägematute kulude reserv“;
            
            
               (f)tervishoiukulutused isikukaitsevahenditele, nagu on sätestatud valitsuse korraldustes nr 79, 118 ja 220, mis käsitlevad rahaliste vahendite eraldamist riigieelarve programmist „Rahalised vahendid hädaolukordadeks“ (pikendatud kujul);
            
            
               (g)COVID-19ga seotud haigushüvitised, mis on sätestatud valitsuse 9. juuni 2020. aasta määruses nr 380, mis käsitleb vahendeid esmatähtsate institutsioonide ja vajaduste nimekirja kantud institutsioonide epidemioloogilise ohutuse tagamiseks (pikendatud kujul);
            
            
               (h)haigushüvitised vanematele ja hooldajatele, nagu on ette nähtud seaduse „Rasedus-ja sünnituspuhkuse ning tervisekindlustus“ üleminekusätete punktidega 48 ja 49 ning valitsuse korraldusega nr 707, mis käsitleb rahaliste vahendite eraldamist riigieelarve programmist „Rahalised vahendid riiklikeks hädaolukordadeks“, ning valitsuse korraldusega nr 13, mis käsitleb rahaliste vahendite eraldamist riigieelarve programmist „Ettenägematute kulude reserv“;
            
            
               (i)lisatasud arstidele ja teistele meditsiinitöötajatele, kes tegelevad COVID-19 kriisiga, nagu on ette nähtud valitsuse 27. märtsil 2020 vastu võetud korraldusega nr 136, milles käsitletakse rahaliste vahendite eraldamist riigieelarve programmist „Rahalised vahendid ettenägematuteks sündmusteks“, valitsuse 6. novembril 2020 vastu võetud korraldusega nr 656, milles käsitletakse rahaliste vahendite eraldamist riigieelarve programmist „Rahalised vahendid ettenägematuteks sündmusteks“, valitsuse 8. detsembri 2020. aasta korraldusega nr 743, millega muudetakse valitsuse 6. novembri 2020. aasta korraldust nr 655, milles käsitletakse eriolukorra väljakuulutamist, ning valitsuse 21. jaanuaril 2021 vastu võetud korraldusega nr 37, milles käsitletakse rahaliste vahendite eraldamist riigieelarve programmist „Rahalised vahendid ettenägematuteks sündmusteks.“
            
            
            
               (3)Artikkel 4 asendatakse järgmisega: 
            
            
               „Artikkel 4
            
            
               1.Läti teavitab komisjoni kavandatud avaliku sektori kulutuste tegemisest hiljemalt 30. märtsil 2021 ja seejärel iga kuue kuu tagant, kuni kavandatud avaliku sektori kulutused on täielikult tehtud. 
            
            
               2.Kui artiklis 3 osutatud meetmed põhinevad kavandatud avaliku sektori kulutustel ja nende suhtes on kohaldatud rakendusotsust, millega muudetakse rakendusotsust (EL) 2020/1351, teavitab Läti komisjoni kavandatud avaliku sektori kulutuste tegemisest kuue kuu jooksul pärast kõnealuse otsuse vastuvõtmise kuupäeva ja seejärel iga kuue kuu tagant, kuni avaliku sektori kulutused on täielikult tehtud.“
            
            
         
         
            
               Artikkel 2
            
            
               Käesolev otsus on adresseeritud Läti Vabariigile.
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 159, 20.5.2020, lk 1.
               
               
                  
                     (2)
                  
                        Nõukogu 25. septembri 2020. aasta rakendusotsus (EL) 2020/1351, millega antakse Läti Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras, ELT L 314, 29.9.2020, lk 38. 
               
               
                  
                     (3)
                  
                        Latvijas Vēstnesis (Läti ametlik teataja), 230B, 27.11.2020.
               
               
                  
                     (4)
                  
                        Latvijas Vēstnesis (Läti ametlik teataja), 234, 3.12.2020.
               
               
                  
                     (5)
                  
                        Latvijas Vēstnesis (Läti ametlik teataja), 9, 14.1.2021.
               
               
                  
                     (6)
                  
                        Latvijas Vēstnesis (Läti ametlik teataja), 222A, 16.11.2020.
               
               
                  
                     (7)
                  
                        Latvijas Vēstnesis (Läti ametlik teataja), 42, 2.3.2021.
               
               
                  
                     (8)
                  
                        Latvijas Vēstnesis (Läti ametlik teataja), 230A, 27.11.2020.
               
               
                  
                     (9)
                  
                        Latvijas Vēstnesis (Läti ametlik teataja), 221A, 13.11.2020.
               
               
                  
                     (10)
                  
                        Latvijas Vēstnesis (Läti ametlik teataja), 113A, 12.6.2020.
               
               
                  
                     (11)
                  
                        Latvijas Vēstnesis (Läti ametlik teataja), 62B, 27.3.2020; Latvijas Vēstnesis (Läti ametlik teataja), 218, 10.11.2020.
               
               
                  
                     (12)
                  
                        Latvijas Vēstnesis (Läti ametlik teataja), 237A, 8.12.2020.
               
               
                  
                     (13)
                  
                        Latvijas Vēstnesis (Läti ametlik teataja), 16, 25.1.2021.